AARHUS: Et stort flertal af partier i Aarhus Byråd står sammen om letbanen i Aarhus. Det er ikke i sig selv en stor overraskelse, for det er de samme partier, der satte arbejdet i gang i sin tid og som glæder sig til at første etape åbner til maj.

Men et forslag fra Nye Borgerliges Lars Boje Mathiesen på byrådsmødet onsdag bragte debatten om nye etaper op endnu engang. Ud over at flertallet stod sammen afdækkede debatten, at der fortsat er stor usikkerhed om finansieringen af eventuelt kommende etaper.

Lars Boje Mathiesen foreslog, at skrinlægge det videre arbejde og pålægge rådmanden at arbejde for et alternativ - de skaldte BRT-busser.

- I 2011 vedtog byrådet, at det forudsættes, at der er fuld finansiering af nye etaper af letbanen, inden man startede en ny VVM-undersøgelse på Aarhus Ø-Brabrand og Lisbjerg-Hinnerup. Men hvor er pengene henne? Prisen er omkring 1,3 mia. kr. for de næste to etaper, men intet tyder på, at staten vil bidrage. Dermed er økonomien væk. For hvor finder vi de 500-700 mio. kr. vi som kommune skal ud og finde, når der kun er 70 mio. kr. til nye anlæg i hele kommunen, spurgte Lars Boje Mathiesen (NB).